
Preliminariile celui de-al doilea război global, 1939-1945, a 
Besrietelaag pari vertes, fost marcat de două compromisuri majore în raporturile 

eh sal intra-europene: Acordul de la Munchen (29-30 septembrie 
ta Tage ainer Srecstocbartlichen Foretfniigeag Mana: , Se” -_ 

3) Risetensdied dea Stactons Europes wire vor 1938), care a deschis poarta dezordinii în echilibrul 
Te MOSS donati ea TITRE european si Acordul de la Moscova (Pactul Ribbentrop- 
event an dites CoDieten avert. Molotov, 23 august 1939) care a deschis portile razboiului. 

ere eee Acesta din urmă, însoţit de un protocol adiţional secret, a 
ftheis debsndelt serena, , A - 5 i , ran : 

avut ca obiectiv împărţirea sferelor de influenţă in spaţiul 
geopolitic situat între Germania şi URSS, de la Marea 
TEA du fp ae Baltică la Dunăre şi a dat lumină verde planurilor de război 


Jeubrés ch she QAR Pr Begue 5” , . 
di UA Stă ale lui Hitler. 


Wing, A i Pactul Ribbentrop-Molotov, o alianţă împotriva firii, între 

lala doua regimuri totalitare - unul nazist, condus de Adolf Hitler 
si unul comunist, condus de losif Stalin - a prins Romania 
între două puteri cu intenţii ostile declarate la adresa sa, 
Germania şi Uniunea Sovietică. Nu este de mirare că 
România devine spaţiul în care se manifestă primele 
discordante în funcţionarea acestui Pact. 


Moskau. Gon D.dugzat 1935, 


Prin ultimatumul adresat de Moscova guvernului de la 
pere VIACESLAV Bucuresti la 26 iunie 1940 şi ocuparea prin forţă a 
RIBBENTROP MOLOTOV Basarabiei, Bucovinei de Nord şi Ţinutului Herţa, rezultă că 
URSS a încălcat prevederile Protocolului adiţional secret, 
în care nu a fost stipulată Bucovina. Această regiune a 
României, considerată de Hitler ca fost teritoriu austriac, cu 
populaţie germană consistentă, urma să intre în sfera de 
influenţă germană. Reacţia Germaniei l-a determinat pe Stalin să-şi limiteze pretenţiile la Bucovina de 
Nord. 

Supararea lui Hitler s-a manifestat la arbitrajul de la Viena din 30 august 1940, unde URSS nu este 
invitata, desi revendica pretentii asupra Bucovinei de Sud. Dupa cedarea catre Ungaria a 
Transilvaniei de Nord şi către Bulgaria a Dobrogei de Sud, Germania si Italia acordă României o 
garantie teritoriala, care deranjeaza profund URSS deoarece ii limiteaza drumul spre vest si sud la 
linia Prutului si a Dunarii. 


De asemenea, prin ocuparea Austriei de către Germania, la 5 aprilie 1938, aceasta din urmă 
consideră Dunărea fluviu german. La Conferinţa Dunării organizată la Viena (5-12 septembrie 1940), 
Germania desfiinţează Comisia Internaţională a Dunării - CID şi înfiinţează un Consiliu al Dunării 
Fluviale. După ocuparea Basarabiei, URSS devine riverană Dunării şi declară că este interesată de 
toate problemele dunărene. Acceptă desfiinţarea CID, dar propune şi desfiinţarea Comisiei Europene 
a Dunării - CED şi crearea unei Comisii Dunărene unice pentru tot fluviul, ceea ce nu convine 
Germaniei. Conferinţa Dunării de la Bucureşti (24 octombrie - 21 decembrie 1940) nu ajunge la nici 
un rezultat, ceea ce produce o adevărată ruptură între Hitler şi Stalin, accelerând deznodământul final 
— războiul germano-sovietic. 


La 1 decembrie 1943, cand al doilea razboi mondial era inca in plina desfasurare, Grigore Gafencu, 
fost ministru al Afacerilor Straine la Bucuresti (21 decembrie 1938 - 1 iunie 1940), apoi trimis 
extraordinar si ministru plenipotentiar al Romaniei la Moscova (10 august 1940 - 22 iunie 1941), a luat 
parte la o dezbatere lansată de publicaţia „Journal du Genève” din Elveţia pe tema crizei europene 
din acele vremuri. La timpul respectiv, diplomatul român aprecia şi el că la baza declanşării 
conflictului european au stat două pacte fatale: Acordul de la Munchen (29-30 septembrie 1938), care 
a deschis poarta dezordinii pe continent şi Acordul de la Moscova (Pactul Ribbentrop-Molotov, 23 
august 1939), care a deschis porţile războiului. El exprima ideea că, în baza acestor acorduri, 
anumite mari puteri, prin excluderea altora, îşi arogau dreptul de a-şi atribui zone de influenţă şi spaţii 
vitale. Aceste aprecieri au fost exprimate în condiţiile în care Grigore Gafencu nu a avut cunoştinţă de 
Protocolul adiţional secret al Pactului Ribbentrop-Molotov. 


În anii imediat postbelici şi mai ales în lunga perioadă a războiului rece (1948-1989), percepţia 
preliminariilor războiului şi mai ales a alianţei sovieto-fasciste din prima fază a conflictului, a fost una 
văzută şi interpretată prin ochelarii învingătorilor. Atât istoriografia rusă, cât şi cea anglo-americană s- 
au ferit şi sunt încă reţinute în a-l asocia pe liderul comunist de la Kremlin, losif Visarionovici Stalin, cu 
dictatorul nazist de la Berlin, Adolf Hitler. Chiar dacă în vest şi mai ales în Statele Unite ale Americii s- 
au mai făcut unele referiri la Pactul sovieto-german de neagresiune încă din 1948, când 
Departamentul de Stat a publicat documentele din arhivele germane capturate pentru a dezvălui 
cooperarea dintre comunişti şi nazişti, în jurul Protocolului adiţional secret s-a purtat o polemică 
acerbă. Autorităţile sovietice şi istoriografia din fosta URSS a negat existenţa acestuia până în 
decembrie 1989. Relevante pentru această orientare a istoriografiei sovietice sunt textele publicate la 
Chişinău, în 1974, de A.M. Lazarev, potrivit cărora Protocolul adiţional secret nu era decât „un 
document fals, ticluit de propaganda fascistă”, ajungând la concluzia că „în pact nu a fost nici un 
secret”. Acelaşi autor a rămas consecvent în aprecieri chiar şi în iunie 1991, când susţinea ca 
dezbaterea în jurul acelui ,protocol” avea „un caracter vădit speculativ şi provocator”. 


După 1991, prevederile Protocolului adiţional, păstrate numai în Arhiva contelui Friedrich Werner von 
der Schulenburg, diplomat german, fost ambasador extraordinar şi plenipotenţiar al Germaniei la 
Moscova (1934-1941), au fost descoperite şi editate în Germania. Când acestea au devenit publice, o 
serie de istorici, români şi străini, au calificat Pactul Ribbentrop-Molotov drept compromisul final care 
dus la declanşarea războiului global cu data de 1 septembrie 1939, după numai opt zile de la 
semnare. Astfel, academicianul Florin Constantiniu, care a publicat aceste documente în limba 
română încă din 1991, apreciază că liderul sovietic, |. V. Stalin, prin acceptarea alianţei cu Germania 
nazistă şi semnarea Acordului de la Moscova, a dat lumină verde planurilor de război ale lui Hitler. De 
asemenea, în 2010, ambasadorul R.F. Germania la Bucuresti, Andreas von Mettenheim, considera 
Pactul Hitler - Stalin, cum este cunoscut Acordul de la Moscova în istoriografia germană, drept treapta 
decisivă care a dus la izbucnirea celui de al doilea război mondial. 


O certitudine există însă: Pactul Hitler - Stalin şi Protocolul adiţional secret al acestuia, în total 
dezacord cu dreptul internaţional, au prevăzut împărţirea sferelor de interes reciproc în cordonul de 
state situate între Germania şi fosta URSS, de la Marea Baltică la Marea Neagră, ceea ce se va numi 
pentru mult timp Europa de Est. Au fost afectate direct Finlanda, Estonia, Letonia şi Lituania, Polonia 
şi România. Actul de la 23 august 1939 a surprins toată lumea politico-diplomatică, din Est şi din Vest, 
dar mai ales din spaţiul destinat a fi „cordonul sanitar” între Germania şi Rusia. Era normal ca 
trecerea din poziţii total opuse, despărțite de o adevărată baricada politică şi ideologică - între fascism 
şi comunism -, la relaţii de prietenie şi încredere între germani şi sovietici, să surprindă o lume 
europeană interbelică bombardată informaţional de câţiva ani buni de cele mai teribile aparate de 
propagandă, naziste, coordonate de la Berlin şi comuniste, de sorginte bolşevică, dirijate de 
Moscova. Replierea propagandistică post-factum a fost teribilă. Propaganda germană a ajuns să 
demonstreze că Uniunea Sovietică era pe punctul de a evolua, graţie impulsului de energie şi realism 
a lui Stalin, către o nouă formă de socialism, impregnată de spirit naţional, care va apropia Rusia de 
celelalte state totalitare ale Europei. Chiar şi Hitler s-a lăsat atras de tentatia de a-şi transpune pe 
plan internaţional formulele sociale cele mai îndrăzneţe şi mai revoluţionare, pentru a fi pe placul 
noului său partener sovietic. Fostul demnitar român, Grigore Gafencu, martor la aceste evenimente, 
aprecia că atât în cazul lui Stalin, cât şi a lui Hitler, „politicianul avea întâietate în defavoarea 
ideologului”, astfel că, oricare ar fi fost tulburarea provocată în lume de eroarea de gândire a celor 
care alunecaseră în comunism din oroare faţă de ideile fasciste sau căutaseră un refugiu în fascism 
împotriva pericolului bolşevic, opoziţia dintre cele două tendinţe nu putea împiedica interesele de stat 
ale Uniunii Sovietice şi ale Germaniei naziste să treacă peste pragurile doctrinare. 


De cealaltă parte a fostei baricade, semnarea Pactului sovieto-german a provocat derută în rândul 
partidelor comuniste şi muncitoreşti membre ale Cominternului. Conducerile acestora s-au trezit în 
situaţia deloc comodă de a explica membrilor lor de partid că pericolul nu mai venea dinspre 
Germania fascistă, ci dinspre imperialismul anglo-francez, sfârşind prin a saluta semnarea pactului 
sovieto-german. Cominternul a devenit atunci un simplu instrument al intereselor de politică externă 
ale Uniunii Sovietice, iar Stalin se va pronunţa, în aprilie 1941, pentru desfiinţarea acestui organism în 
semn de prietenie fata de Hitler. 


Un asemenea context politico-ideologic şi o situaţie internaţională total necorespunzătoare, găseşte 
România înconjurată de state cu obiective revizioniste declarate — URSS, Ungaria şi Bulgaria. Până 
la 23 august 1939, în concepţia guvernului român, Uniunea Sovietică era privită ca un aliat potenţial 
în cazul unui atac germano-ungar împotriva României. După această dată, URSS devine inamicul 
principal, devansând din acest punct de vedere Germania nazistă. În acelaşi timp, la Moscova, 
comandanții Armatei Roşii şi ai serviciilor de informaţii sovietice considerau România una dintre cele 
două ameninţări militare principale (alături de Polonia). România era, de asemenea, singura cale 
terestră dintre URSS, Bulgaria şi Balcanii puternic rusofili. 


În anii 1939 şi 1940, ani de război, s-au derulat conflicte sângeroase într-o perfectă înţelegere 
germano-sovietică. Pactul Hitler-Stalin s-a dovedit a fi pe deplin eficient în cazul Poloniei, atacată la 1 
septembrie 1939 de Germania, iar la 17 septembrie 1939 invadată de Armata Roşie a URSS. 
Consecința acestei duble agresiuni a fost desfiinţarea Poloniei ca stat, ca subiect de drept 
internaţional. A fost cea de a IV-a împărţire a Poloniei, de data aceasta între Germania şi Uniunea 
Sovietică. Şi pentru ca lucrurile să fie cât mai clare, la 28 septembrie 1939, Guvernul Reichului 
german şi guvernul URSS mai semnează tot la Moscova un document, Tratatul germano-sovietic de 
frontieră şi prietenie, care stipulează expres dezmembrarea „fostului stat polonez” şi stabilesc 
„frontiera sferelor de interese ale celor două părţi”, devenite, prin forţa împrejurărilor, state vecine şi 
de acum până în iunie 1941 şi ,prietene”. 


În prima fază a războiului, mai precis de la 17 septembrie 1939 şi până la 22 iunie 1941, URSS a 
participat activ la război, alături de Germania. Numai rezistenţa extraordinară a Finlandei în „războiul 
de iarnă” a amânat pentru anul 1940 implementarea Tratatului germano-sovietic. Ocuparea Careliei 
finlandeze şi apoi invadarea statelor baltice — Estonia, Letonia, Lituania — de către Armata Rosie, cu 
acordul deplin al Germaniei naziste, care a obţinut succese pe Frontul de Vest, soldate cu ocuparea 
Danemarcei, Norvegiei, Olandei, Belgiei şi capitularea Franţei, determină acţiuni concertate asupra 
României. 

România a fost supusă în vara anului 1940 unei presiuni extraordinare atât din partea Germania 
naziste, cât şi a Uniunii Sovietice comuniste. Ambele puteri erau în plină afirmare politică şi militară. 
Atât Berlinul, cât şi Moscova acționau împotriva sistemului de tratate de la Versailles (1919-1920) şi 
priveau România întregită prin unirea teritoriilor româneşti ale Basarabiei, Bucovinei şi Transilvaniei, 
ca rezultat al acelui sistem pe care ele nu l-au acceptat. În consecinţă, nici la Berlin şi nici la Moscova 
România nu era bine văzută. Ambele capitale au încurajat politica revizionistă a Ungariei şi a 
Bulgariei la adresa României. În concepţia liderilor comunişti de la Kremlin problema Basarabiei şi 
cea a Transilvaniei erau privite în strânsă corelaţie. Politica dusă de Comintern, ca România sa 
cedeze acele teritorii, împreună cu Bucovina şi Dobrogea, a fost revigorată după „criza cehoslovacă” 
din 1938, când Moscova a început să-şi declare deschis sprijinul pentru politica iredentistă promovată 
de regentul Miklos Horthy în relaţia cu România. În condiţiile în care sistemul de securitate colectivă 
construit în perioada interbelică — Mica Înţelegere şi Înțelegerea Balcanică — a falimentat, iar 
principalul garant al acestora, Franţa, a capitulat, România îşi vede periclitată însăşi existenţa sa ca 
stat, ca subiect de drept internaţional. 


Dacă Pactul Hitler-Stalin s-a dovedit pe deplin eficient şi clar în cazul Poloniei, care dispare de pe 
harta Europei, România se dovedeşte a fi o nucă mai greu de spart şi care nu putea fi împărţită 
echitabil între cei doi protagonişti. Astfel, în Protocolul adiţional secret, România face obiectul art. 3, 
formulat la modul cât se poate de general şi imprecis: „În privinţa sud-estului Europei, din partea 
sovietică este subliniat interesul pentru Basarabia. Partea germană declară totalul dezinteres politic 
pentru aceste regiuni”. Din această formulare rezultă că Basarabia nu era inclusă direct în sfera de 
influenţă sovietică, precum a fost cazul Finlandei, Letoniei, Estoniei şi Poloniei (parţial), semnatarii 
exprimându-şi numai „interesul” sau „dezinteresul”. Joachim von Ribbentrop, ministrul de externe 
german, prezent la Moscova la semnarea Tratatului de frontieră şi de prietenie germano-sovietic, la 
28 septembrie 1939, când s-au făcut unele modificări la Protocolul adiţional secret (Germania a 
renunţat la Lituania în favoarea URSS, primind zona Lublin şi un teritoriu la est de Varşovia) a dorit să 
cunoască intenţiile Moscovei fata de România. El a cerut lui Stalin să i se confirme ceea ce acesta 
afirmase la precedenta întâlnire — că URSS nu va acţiona deocamdată împotriva României, însă va 
abandona această atitudine dacă vreo intervenţie a Ungariei împotriva acestei ţări ar aduce modificări 
în Balcani. Rezultă de aici că URSS nu ar fi avut drept de iniţiativă în obţinerea unor cedări teritoriale 
din partea României. 


Problema Basarabiei este reluată în raporturile germano-sovietice la 23 iunie 1940, când Viaceslav 
M. Molotov, în calitate de comisar al poporului pentru Afacerile Străine îl convoacă pe ambasadorul 
german, von Schulenburg, pentru a-i aduce la cunoştinţă decizia guvernului sovietic în relaţiile cu 
România. Molotov a subliniat că Uniunea Sovietică ar fi dorit să rezolve problema Basarabiei pe cale 
pasnica, dar că România nu a răspuns la aceasta ofertă. A menţionat ca în procesul soluționării 
problemei basarabene „este inclusă şi Bucovina, ca regiune populată cu ucraineni”, dar şi drept 
compensație că „România s-a folosit de ea (n.n. Basarabia) timp de 21 de ani”. Drept răspuns la cele 
comunicate în relaţia cu România, ambasadorul german îşi manifestă dubla surprindere — odată 
pentru iniţiativa sovietică, în condiţiile in care el ştia că URSS îşi va anunţa pretenţiile asupra 
Basarabiei numai în cazul în care o terță tara (Ungaria, Bulgaria) va formula revendicări teritoriale şi 


va proceda la rezolvarea lor, iar a doua pentru menţionarea Bucovinei, neexprimată atunci, dar 
raportată la Berlin ca o primă discordanta în funcţionarea Pactului Ribbentrop-Molotov. În acelaşi 
timp, von Schulenburg şi-a manifestat îngrijorarea pentru punerea în aplicare imediată a proiectului 
sovietic, care „ar crea haos în România”, de unde Germania „are neapărată nevoie de petrol şi alte 
produse” şi a solicitat demnitarului sovietic o amânare a transpunerii în practică a deciziei guvernului, 
până la primirea unui răspuns de la Berlin. În raportul său către Ministerul Afacerilor Străine al 
Germaniei, von Schulenburg menţionează expres că revendicările sovietice „se extind şi asupra 
Bucovinei”, dar şi faptul că „Guvernul sovietic încearcă deocamdată să soluţioneze chestiunea pe 
cale paşnică, dar este dispus să facă uz de forţă în cazul în care Guvernul român va respinge 
înţelegerea paşnică”. 


În 48 de ore, ambasadorul Germaniei primeşte răspunsul Centralei de la Berlin, pe care îl va face 
cunoscut lui Molotov în seara zile de 25 iunie 1940. În telegrama lui Joachim von Ribbentrop se 
menţionează la pct. 1 că „Germania este consecventă înțelegerilor de la Moscova. În consecinţă, ea 
nu manifestă nici un interes faţă de chestiunea Basarabiei. În acest teritoriu locuiesc aproximativ 
100.000 de etnici germani. Natural că Germania este interesată de soarta acestor etnici germani şi 
aşteaptă ca viitorul lor să fie asigurat...”, iar Bucovina face obiectul pct. 2 cu următorul conţinut: 
„Revendicarea de către Uniunea Sovietică a Bucovinei constituie o noutate. Bucovina a fost în trecut 
o provincie a Coroanei austriece şi este puternic colonizată (n.n. de germani). Ca urmare, Germania 
este de asemenea interesată în mod deosebit de soarta acestor etnici germani”. Ribbentrop 
subliniază „interesele economice dintre cele mai mari” pe care Germania le are în România şi solicită 
să i se transmită lui Molotov interesul german „ca România să nu devină teatru de război”. Nota de 
convorbire întocmită la Comisariatul Poporului pentru Afacerile Străine după întâlnirea Molotov - von 
Schulenburg din 25 iunie 1940, consemnează laconic la pct. 1 „Guvernul german recunoaşte pe 
deplin drepturile Uniunii Sovietice asupra Basarabiei şi oportunitatea punerii acestei probleme în faţa 
României”, iar chestiunea Bucovinei este menţionată la pct. 3, astfel: „Problema Bucovinei este nouă 
şi Germania consideră că neridicarea acestei probleme ar facilita mult soluţionarea paşnică a 
problemei Basarabiei”. Această formulare se datorează insistentei cu care von Schulenburg a 
încercat, în cadrul audienței, să demonstreze lipsa de temeinicie a argumentelor lui Molotov privind 
majoritatea etnică ucraineană în regiune şi susţinând că românii sunt majoritari. 


Urmare la reacţia stârnită la Berlin pe tema Bucovinei, Molotov îl convoacă din nou pe ambasadorul 
german în biroul său de la Moscova, în 26 iunie 1940, de data aceasta pentru a-i aduce la cunoştinţă 
că guvernul sovietic „a hotărât să-şi limiteze cererile asupra părţii de Nord a Bucovinei împreună cu 
oraşul Cernăuţi”. În cadrul acestei audienţe, contele von Schulenburg i-a spus lui Molotov că „s-ar 
putea ajunge mult mai uşor la o soluţionare paşnică, în cazul în care guvernul sovietic ar înapoia 
tezaurul de aur al Băncii Naţionale a României, tezaur care a fost evacuat pentru păstrare la Moscova 
în cursul primului război mondial”, raportând la Berlin şi răspunsul primit de la demnitarul sovietic — 
„aceasta se exclude total, deoarece România a exploatat un timp destul de îndelungat Basarabia”. 


De menţionat că Joachim von Ribbentrop, în memoriile sale, se referă la reacţia lui Adolf Hitler fata de 
pretenţiile sovietice asupra Bucovinei: „Faptul că urma să fie ocupată Bucovina de Nord, străvechi 
pământ al Coroanei austriece, l-a zguduit pe Hitler. El a recepționat acest pas a lui Stalin drept un 
indiciu al presiunii ruseşti către Vest”. 


Bazându-se pe precedentul războiului cu Finlanda, în care Germania nu a intervenit, dovedindu-se 
loială colaborării cu URSS, aceasta din urmă lansează României un ultimatum pentru cedarea 
Basarabiei si a nordului Bucovinei. Izolată politic şi militar, separată de puterile garante - Anglia şi 


Franţa - şi la sfatul expres al guvernului german de a primi „condiţiile ruseşti fără nici o rezervă”, 
România acceptă condiţiile de evacuare dispuse de Moscova. 


Această cedare fără luptă a Basarabiei, Bucovinei de Nord şi a Ţinutului Herţa a surprins Budapesta, 
dar a şi încurajat-o să acţioneze ofensiv în revendicarea Transilvaniei. În acele momente, atât 
Ungaria, cât şi România se orientează spre Germania — prima pentru a câştiga, cealaltă pentru a se 
salva. Ambele erau deja în sfera de influenţă germană. La Bucuresti, regele Carol al Il-lea vede în 
apropierea de Germania ultima carte pentru a obţine protecţie, salvarea tronului şi a ceea ce se mai 
putea salva din teritoriul României. Astfel, la 1 iulie 1940, România renunţă la garanţiile anglo- 
franceze, iar după zece zile se retrage oficial din Liga Naţiunilor. Răspunsul lui Hitler la aceste 
demersuri repetă soluţia din criza basarabeană: regele României este sfătuit să înceapă negocieri cu 
Ungaria şi Bulgaria în problema revizuirilor teritoriale şi să procedeze la cedarea anumitor teritorii. 
Carol al Il-lea se declară de acord, în principiu, cu începerea tratativelor directe cu Ungaria, în 
problema Transilvaniei şi cu Bulgaria, legat de Cadrilater, dar integrate într-un sistem regional de 
tratate, bazate pe principiul etnic şi prin schimburi de populaţie. 


Primirea la 9 iulie 1940, la Munchen, de către Hitler, Ribbentrop şi Ciano a premierului ungar Pal 
Teleki şi a ministrului său de externe, Istvan Csâky, în condiţiile în care este refuzată o primire a lui 
Carol al Il-lea la cancelarul Reich-ului, constituie un avertisment pentru România. Urmează însă 
vizitele premierului, |. Gigurtu şi a ministrului afacerilor străine, M. Manoilescu, în Germania si Italia. 
Demnitarii români au fost primiţi la Salzburg de Joachim von Ribbentrop şi la Berchtesgaden de Adolf 
Hitler (26 iulie 1940). Primiţi cu răceală, ei au trebuit să suporte durităţile lui Ribbentrop, care susţine 
necesitatea revizuirii ,nedreptätilor” de la Trianon şi Saint-Germain şi subliniază că Romania nu se 
bucură de nici o simpatie din partea Reich-ului german. În aceeaşi notă, Hitler, marcat de euforia 
victoriilor obţinute, aminteşte de ,erorile” democratiilor occidentale, în care include si România, 
învinuită de păcate grave în politica externă (sub ministeriatele lui Nicolae Titulescu şi Grigore 
Gafencu), declarându-se şi el pentru revizuirea frontierelor. Întrevederile de la Roma (27 iulie 1940) 
cu ducele ltaliei, Benito Mussolini şi ministrul de externe Galeazzo Ciano, s-au derulat total 
neconvingător pentru demnitarii români, deoarece liderii italieni nu şi-au permis nici un fel de iniţiativă 
în afara cadrului fixat de partea germană. O singură concluzie se poate trage după aceste vizite, 
valabilă atât pentru Budapesta, cât şi la Bucureşti — obligativitatea de a începe negocieri pentru 
Transilvania. 


Tratativele propriu-zise româno-ungare au început la Turnu Severin şi s-au derulat în trei runde de 
convorbiri (în 16, 19 şi 24 august). În baza principiilor enunțate mai sus, poziţiile au fost de la început 
ireconciliabile. În concepţia ungară, România urma să cedeze 2/3 din teritoriul unit cu ea la 1 
decembrie 1918 (cca. 68.000 km pătraţi) cu 3.900.000 locuitori (din care 2.200.000 români şi 
1.200.000 maghiari). Ungaria urma să lase României Banatul şi sudul Transilvaniei, respectiv judeţele 
Făgăraş, Sibiu, Hunedoara, o parte din Alba (fara Alba lulia) şi o parte din Târnave (cu oraşul Blaj). 
Aceste cereri maximale conduceau spre un eşec previzibil, ceea ce s-a şi întâmplat. Pasul următor a 
fost intervenţia Germaniei, secondată de ltalia, ca mediatori, dar fără a se mai apela la Uniunea 
Sovietică. Germania era legată de URSS prin Pactul Ribbentrop-Molotov, care prevedea expres, la 
art. 3, obligaţia de a se consulta în probleme de interes comun, iar ambele ţări vizate - România şi 
Ungaria -, aveau frontieră comună cu URSS. 


Soluţia arbitrajului şi noua frontieră româno-ungară au fost hotărâte de Adolf Hitler, iar scenariul a fost 
conceput de von Ribbentrop pentru zilele de 29 şi 30 august 1940. Convocati la Viena, reprezentanţii 
Ungariei şi României au fost puşi în faţa unei hotărâri deja luate pentru ţările lor. Cei consultaţi au fost 
şefii misiunilor diplomatice ale Germaniei şi Italiei la Budapesta şi Bucuresti. La 29 august 1940, 
Ungaria răspunde afirmativ la întrebarea dacă acceptă sau nu arbitrajul. Supusă intimidării şi 
şantajului, România, prin Consiliul de Coroană întrunit la Bucureşti, comunică acceptul în dimineaţa 
zilei de 30 august 1940, la orele 4.20. În aceeaşi zi, la orele 13.00, România primeşte, prin schimb de 
note, din partea Germaniei şi Italiei, garanţii privind integritatea şi inviolabilitatea teritoriului de stat, iar 


guvernul român a acceptat aceste garanţii. La orele 13.30-14.00 are loc semnarea deciziei de arbitraj 
la Palatul Belvedere, fără a se permite o prezentare a poziţiei celor două parti. În calitate de arbitri au 
semnat Joachim von Ribbentrop şi Galeazzo Ciano, iar în numele părţilor, română - Mihail 
Manoilescu şi ungară - Istvan Csâky. Valer Pop si Pal Teleki au avut statut de observatori. 


- Va urma - 


Notă - Prof. univ. dr. Alexandru Ghisa, cadru didactic asociat al Universității „Babeș-Bolyai” din Cluj, a 
lucrat la Ambasada României de la Budapesta ca atașat cultural (1987-1989) si consilier politic (2000 
— 2005). Este unul dintre cei mai cunoscuți analiști ai relațiilor româno-maghiare. 

In urma arbitrajului de la Viena din 30 august 1940, 
Romania a pierdut ceea ce se va numi Transilvania de 
Nord, respectiv 43.492 km. patrati din teritoriul, partial sau 
total, a 14 judeţe — Bihor, Ciuc, Cluj, Maramureş, Somes, 


Mures, Nasaud, Odorhei, Salaj, Satu Mare, Trei Scaune, 

Tarnava Mare, Tarnava Mica, Campulung Moldovenesc — 
N ‘ cu o populaţie de peste 2.600.000 locuitori, din care 

SECRET LE majoritatea o constituiau românii. 

Solutia aleasa de Hitler in diferendul romano-ungar a fost 
4 în primul rând satisfacerea intereselor politice, economice 
i la şi militare ale Reich-ului, precum şi subordonarea politică a 
celor două state. Cea mai elocventă caracterizare a 
deciziei luate la Viena a făcut-o ministrul de externe 
german, von Ribbentrop, într-o discuţie cu omologul bulgar: 
„Ce poate adeveri mai pregnant justetea arbitrajului de la 
Viena decât faptul că, după pronunţarea lui, ministrul de 
externe român a leşinat, iar premierul ungar şi-a anunţat 
demisia”. Starea de sănătate a ministrului român şi reacţia 
sa în fata hărţii Transilvaniei cu noua frontieră româno- 
ungară, pe care erau semnăturile olografe ale lui Ciano şi 
Ribbentrop, este confirmată de însuşi Mihail Manoilescu în 
memoriile sale. În acelaşi timp, faptul că Germania şi Italia 
(/images/stories/istorie/pact-ribbentrop- au acordat garanţii pentru integritatea teritorială si 
molotov-23-august-1939-art-emis.jpg)  inviolabilitatea frontierelor statale numai României, nu si 
Ungariei, a determinat pe contele Pâl Teleki să 
demisioneze imediat după acceptarea arbitrajului. Cu toate aşteptările arbitrilor, raporturile româno- 
ungare nu s-au îmbunătăţit, ci s-au acutizat mai mult în perioada ce a urmat. Această „afacere 
sumbră”, cum avea să caracterizeze arbitrajul de la Viena Grigore Gafencu, fost ministru al afacerilor 
străine, în acele zile trimis extraordinar şi ministru plenipotenţiar al României la Moscova, a declanşat 
în ambele ţări pasiuni şi resentimente. Din acel moment Germania şi-a asumat rolul de stăpân 
necontestat al destinelor României şi Ungariei, prin care şi-a asigurat marşul ei spre sud, în Balcani, 
pe care voia să-l parcurgă de una singură. Acordarea de către Axă, mai precis de către Germania, de 
garanţii teritoriale României, acest „premiu de consolare” pentru o ţară atât de crunt amputată, îl face 
pe Grigore Gafencu să aprecieze că de la linia Prutului şi Dunărea de Jos, unde s-a oprit Uniunea 
Sovietică, începe zona de influenţă germană, în care nici o altă influenţă străină nu mai era tolerată. 


Way Lt. 


VIACESLAV 
MOLOTOV 


JOACHIM VON 
RIBBENTROP 


În opinia oamenilor politici români, Nicolae lorga şi luliu Maniu, Transilvania de Nord a fost pierdută în 
momentul când Uniunea Sovietică a intrat în Basarabia. Asocierea URSS este corectă. În virtutea 
Pactului Hitler-Stalin, marele absent de la Viena a fost URSS. De remarcat că atunci când şeful 
reprezentantei diplomatice a Reich-ului la Moscova, Friedrich Werner von der Schulenburg, se 
prezintă la comisarul poporului pentru afacerile străine, Viaceslav M. Molotov, pentru a-l informa cu 
privire la arbitrajul în litigiul româno-ungar de la Viena, pe 31 august 1940, la numai 24 de ore de la 
eveniment, demnitarul sovietic a reproşat Germaniei că URSS nu a fost invitată. Molotov a acuzat 
guvernul german că a încălcat articolul 3 din Tratatul de neagresiune, în care se vorbeşte despre 
consultări in probleme care interesează cele două parti. 


Mult mai clar a fost demnitarul sovietic la întâlnirea din 6 septembrie 1940 cu ambasadorul german, 
când acesta din urmă a înmânat răspunsul guvernului german la declaraţia lui Molotov din 31 august 
1940. V.M. Molotov i-a declarat lui von der Schulenburg că Germania a dat dovadă de lipsă de 
loialitate fata de angajamentul asumat în 1939 din următoarele considerente: 


- Hotărârile luate la Viena se referă tocmai la problemele în care sunt necesare consultaţii şi 
informare pentru că în cazul respectiv se rezolva problema a două state vecine cu Uniunea Sovietică 
(n.n. România şi Ungaria). Cu toate acestea, Germania a făcut informarea după hotărârea de arbitraj 
de la Viena; 


- În luna iunie 1940, s-a stabilit că Germania şi Italia trebuie să rezolve împreună cu URSS chestiunile 
sud - estului Europei şi că prevederea referitoare la consultări se extinde şi asupra ţărilor balcanice. 
Guvernul german nu a îndeplinit-o; 


- În ce priveşte negocierile referitoare la Basarabia şi Bucovina, guvernul sovietic a informat anticipat 
guvernul german. După informare, guvernul sovietic a aşteptat câtva timp răspunsul guvernului 
german pentru a adopta hotărârea. Primind răspunsul, guvernul sovietic a mers în întâmpinarea 
guvernului german şi a redus pretenţiile fata de Romania, în privinţa Bucovinei, numai la partea de 
nord. Dar tot atunci, Molotov a declarat că în momentul când vom aborda în condiţii corespunzătoare 
chestiunea Bucovinei de Sud, sperăm că guvernul german ne va sprijini şi în această problemă. 


Legat de ultima chestiune, demnitarul sovietic a subliniat că „acordarea de garanţii României este în 
dezacord cu această dorinţă a guvernului sovietic”. În finalul întâlnirii, după ce recunoaşte că 
interesele germane în România sunt serioase, Molotov mai aminteşte încă o dată declaraţia sa 
anterioară cu privire la Bucovina de Sud, adăugând faptul că „din partea guvernului german nu s-a 
primit nici un răspuns, nici pozitiv, nici negativ, la această declaraţie”. 


Astfel, la un an de la semnarea Pactului Hitler-Stalin, se produce a doua mare fisură în 
implementarea acestuia. Faptul este sesizat de către Grigore Gafencu, care transmite de la Moscova 
un raport „strict confidential” centralei Ministerului Afacerilor Străine de la Bucuresti, datat 21 
septembrie 1940, pe tema supărării guvernului sovietic în urma Conferinţei de Arbitraj de la Viena, 
mai ales pentru garanţiile acordate de Germania şi ltalia României. Diplomatul român, fără a 
cunoaşte detaliile din corespondenţa germano-sovietică referitoare la Basarabia şi Bucovina - de 
Nord şi de Sud -, apreciază că „împărţirea zonelor de influenţă între Germania şi Uniunea Sovietică 
nu pare să fi fost destul de precisă în ce priveşte sud-estul. Ruşii au păstrat o rezervă mentală 
referitoare la Balcani — o uşă întredeschisă spre sud — o putinţă de a-şi împlini odată visul de a fi ei 
stăpâni exclusivi în Marea Neagră şi la Strâmtori. Apropierea lor de Carpaţi şi de petrolul românesc le 
îngăduia, de asemenea, să ocupe poziţii de apărare prielnice în cazul unei întoarceri ofensive a 
Germaniei. În faţa visurilor sau a unor planuri mai precise sovietice, Germania ridică o barieră: mersul 
spre Sud e oprit, petrolul e la dispoziţia germanilor, prin Constanţa — germanii ajung la Marea Neagră, 
Dunărea e un fluviu german”. 


O a treia mare discordanta în funcţionarea Pactului Hitler-Stalin se produce în evenimentele legate de 
Chestiunea Dunării. Al doilea război mondial a avut o primă urmare prin recunoaşterea Germaniei ca 
membră a organismului care gestiona Dunărea fluvială, respectiv Comisia Internaţională a Dunării 
(CID). Printr-o conferinţă dedicată Dunării şi organizată la Viena, între 5-12 septembrie 1940, 
Germania, Bulgaria, Ungaria, Italia, România, Slovacia şi Iugoslavia, au semnat un Aranjament, 
pentru încetarea CID şi stabilirea în locul ei al unui Consiliu al Dunării Fluviale. 


De asemenea, Uniunea Sovietică reintră în scenă în vara anului 1940, când, prin ocuparea 
Basarabiei, devine din nou ţară riverană Dunării. Din acest moment, URSS declară că nu poate 
rămâne indiferentă fata de regimul Dunării şi va participa la deciziile referitoare la fluviu. O prima 
reacţie o are fostul procuror general, Andrei lanuarievici Visinski, devenit prim comisar adjunct la 
Afacerile Străine, care, la 11 septembrie 1940, îl instiinteaza pe ambasadorul Germaniei la Moscova, 
contele von der Schulenburg, că URSS este surprinsă că nu a fost invitată la Conferinţa Dunării de la 
Viena, subliniind că ţara sa este interesată de toate problemele dunărene. La scurt timp, Viaceslav M. 
Molotov, în calitate de comisar al poporului pentru Afacerile Străine, îi remite ambasadorului 
Germaniei o notă scrisă în care menţionează că aprobă lichidarea CID, dar pretinde şi lichidarea 
Comisiei Europene a Dunării (CED), care gestiona Dunărea maritimă. Mai mult, el propune crearea 
unei Comisii Dunărene unice pentru tot fluviul. Noua Comisie trebuia să includă, în concepţia 
sovietică, numai statele riverane, menţionate explicit: Germania, Slovacia, Ungaria, lugoslavia, 
Bulgaria, România şi URSS. Din start erau excluse Franţa, Anglia, dar şi Italia. În discuţia avută de 
contele Schulenburg cu Grigore Gafencu, ministrul plenipotenţiar al României la Moscova, diplomatul 
german i-a relatat că Molotov era foarte bine informat şi documentat în Chestiunea Dunării, spunând 
că acesta i-a făcut istoricul pretențiilor ruseşti şi i-a declarat că „era vorba de a remedia o situaţie de 
inferioritate a Rusiei care i se impusese în urma unui război nefericit pentru ea, războiul Crimeii”. 
Continuitatea între linia politică a Imperiului Rus şi cea a URSS este relevantă în acest caz. 


În 24 octombrie 1940 se deschide la Bucureşti o Conferinţă a Dunării pentru reglementarea navigaţiei 
şi lichidarea CED. Participă Germania, având ca delegat pe Georg Martius, Italia, reprezentată de 
Renato Silenzi şi România, reprezentată de Vespasian V. Pella, ministru plenipotenţiar la CED. 
Uniunea Sovietică îşi anunţă ultimativ participarea, iar Germania, în virtutea Pactului Hitler-Stalin, nu 
poate fi decât de acord. Delegatul sovietic, Arkadi Sokolev, soseşte pe data de 28 octombrie 1940 şi 
face cunoscute propunerile sovietice. Acestea depăşesc însă anumite limite şi vor pune România într- 
o situaţie dificilă. Conţinutul notei sovietice este concentrat în 6 puncte: 


- Dizolvarea Comisiei Europene a Dunării şi constituirea, pentru Dunărea maritimă, a unei 
administrații romano-sovietice; 


- Atribuţiile administraţiei română-sovietice vizează reglementarea şi controlul navigaţiei, exercitarea 
pilotajului, gestiunea financiară, elaborarea şi executarea lucrărilor hidrotehnice numai cu autorizaţia 
ambelor state; 


- Regimul braţului Sulina, singurul de importanţă internaţională, să fie cel al libertăţii navigaţiei şi 
egalităţii pavilioanelor; 

- Interzicerea navigaţiei vaselor de război, cu excepţia celor române şi sovietice. Tranzitul de 
armament şi muniţie este permis numai printr-o decizie comună română şi sovietică; 


- Conflictele ce derivă din navigația pe Dunărea maritimă, să fie reglementate de o Curte de Arbitraj la 
care participa paritar România şi URSS şi unii subarbitri resortisanti ai altor state dunărene; 


- După instituirea unei Comisii unitare a Dunării, să se stabilească între această comisie şi 
administraţia româno-sovietică aceleaşi raporturi ca cele ce existau la timpul respectiv între CED şi 
administraţia românească. 


Un raport al lui Vespasian Pella, adresat ministerului de externe, atrage atenţia asupra pericolelor ce 
rezultă din propunerile sovietice, subliniind că „precum Reichul la Conferinţa de la Viena a exclus 
Anglia şi Franţa din colaborarea pe Dunărea fluvială pentru că nu sunt riverane pe acel sector, tot aşa 
Rusia Sovietică doreşte să elimine Germania si Italia de pe Dunărea maritimă”. Din acest motiv, 
Vespasian Pella şi Alexandru Crutzescu, reprezentanţii României, pun condiţia expresă ca acest 
„condominium româno-sovietic” pentru Dunărea maritimă, să fie pus sub controlul unui organ superior 
din care să facă parte Germania, Italia, Romania şi URSS. România urmărea un aranjament 
provizoriu în ce priveşte viitorul statut al Dunării maritime, cu respectarea principiilor regimului 
internaţional aflat în vigoare la timpul respectiv, iar în cazul desființării CED, constituirea unui 
organism internaţional identic, cu atribuţii similare îndeplinite de aceasta. 


La Bucureşti nu s-a ajuns însă la un acord de compromis. Lucrările se întrerup pentru a permite o 
consultare directă între Germania şi URSS. Problemele Conferinţei Dunării, cu accent pe Dunărea 
maritimă, vor fi abordate în timpul vizitei lui Viaceslav Molotov la Berlin (12-13 noiembrie 1940). Cu 
acest prilej, demnitarul sovietic a susţinut ferm interesele ţării sale în zona pontică şi a Gurilor Dunării 
şi a cerut anularea garanţiei germano-italiene acordată României la 30 august 1940. În cadrul 
convorbirilor, Hitler a refuzat cererea sovietică, relevând interesele economice şi militare ale 
Germaniei în România. În acelaşi timp, el a subliniat interesul german pentru navigația pe cursul 
Dunării şi dezinteresul pentru navigația pe Marea Neagră. Semnalul a fost cat se poate de clar că 
Germania vrea să menţină Dunărea în sfera ei de interese, inclusiv Dunărea maritimă. 


La reluarea lucrărilor Conferinţei Dunării de la Bucureşti, la 5 decembrie 1940, România vine cu un 
proiect propriu, susţinut de Germania şi ltalia, dar respins de URSS, care solicită acceptarea 
propunerilor sovietice iniţiale. Nu se ajunge la un compromis, fapt pentru care se decide suspendarea 
lucrărilor la 21 decembrie 1940. Acestea nu vor mai fi reluate niciodată în aceeaşi formulă. 


În cele din urmă, Germania şi URSS, prin negocieri ulterioare în plan bilateral, cad de acord să 
lichideze ambele structuri dunărene — CED şi CID — care să fie înlocuite cu o singură Comisie 
Dunăreană, compusă din Germania, Italia, URSS şi statele riverane. Cu tot acest accept, nici la 
Berlin, şi nici la Moscova nu s-a vrut o împărţire a stăpânirii Dunării. Evenimentele ulterioare sunt 
relevante pentru ruptura produsă în raporturile dintre Hitler și Stalin, care va accelera deznodământul 
final — războiul germano-sovietic. 


Astfel, modificarea regimului Dunării maritime a fost marcată de o încercare a Germaniei încă din 
1942 (într-o conferinţă ţinută tot la Bucuresti, cu participarea Germaniei, Italiei şi României) de a 
desfiinţa CED şi de a realiza Comisie unică a riveranilor pentru Dunăre, fără URSS. Nu s-a ajuns la 
un acord, deoarece punctele de vedere complet opuse, român şi german, nu au putut fi conciliate. 
Delegatul României a susţinut atunci ca problema desființării CED să fie amânată până la sfârşitul 
războiului. 


Practic, în perioada războiului şi imediat după 23 august 1944, când România a trecut de partea 
aliaţilor şi a continuat războiul alături de URSS, Anglia şi SUA, navigația pe Dunăre a fost gestionată 
de Direcţia Dunării Maritime, organism al statului român, care a administrat şi finanţat lucrările nu 
numai pe acest segment, ci şi la Porţile de Fier. Dificultăţile au fost provocate de interpretarea dată de 
autorităţile militare sovietice a drepturilor ce decurg pentru URSS din Convenţia de Armistitiu cu 
România, încheiată la 12 septembrie 1944. Armata Roşie a ridicat şi transportat pe teritoriul URSS, 
ca pradă de război, o mare parte din instalaţiile indispensabile asigurării navigaţiei, a ocupat regiunea 
gurilor braţului Sulina şi oraşul Sulina, pe care au declarat-o zonă militară. 


La sfârşitul războiului, URSS îşi asumă un rol dominant în afacerile dunărene, atitudine manifestată în 
cadrul Conferinţei de la Belgrad (30 iulie - 18 august 1948) care este relevantă pentru poziţia de forţă 
adoptată de reprezentanţii ruşi, conduşi de Andrei lanuarievici Visinski. La conferinţă au participat 


delegaţii din următoarele state: SUA, Anglia, Franţa, URSS, Cehoslovacia, Ungaria, Iugoslavia, 
Bulgaria şi România. Austria a avut la conferinţă o delegaţie de observatori, iar Germania nu a fost 
reprezentată. Convenţia privind regimul navigaţiei pe Dunăre, a avut ca bază un proiect sovietic prin 
care s-a impus principiul riveranitatii, potrivit căruia, reglementarea şi controlul navigaţiei pe Dunăre 
sunt de competenţa exclusivă a statelor riverane. Convenţia de la Belgrad, a fost adoptată cu 
majoritate de voturi (fostele state socialiste). Franţa şi Anglia s-au abținut, iar SUA au votat împotrivă. 
Printr-un Protocol adiţional la Convenţie, s-a prevăzut că regimul aplicat anterior navigaţiei pe Dunăre 
nu mai este în vigoare. Se reconfirmă, astfel, desfiinţarea CED şi a CID. 


Convenţia de la Belgrad, semnată de Bulgaria, Ungaria, România, URSS, Ucraina, Cehoslovacia şi 
lugoslavia, a intrat în vigoare la 11 mai 1949. Austria a aderat la 7 ianuarie 1960. 


În baza articolului 5 al Convenţiei, a fost instituită Comisia Dunării (CD), ca organizaţie 
interguvernamentală, formată din reprezentanţii statelor dunărene. Aceasta funcţionează şi azi în 
baza Convenţiei de la Belgrad din 1948, impusă de fosta URSS. A intrat în vigoare din 1949, având la 
început sediul la Galaţi, iar începând din anul 1954 la Budapesta. 


Prin Convenţia de la Belgrad şi înfiinţarea Comisiei Dunării, din 1948, s-a realizat însă o fragmentare 
politică a Dunării, de o parte şi de alta a „cortinei de fier’, făcând ca traficul pe Dunăre să se dezvolte 
mai mult pe cursul mijlociu şi inferior, ce cuprindea spaţiul fostelor tari socialiste. Desigur ca mutatiile 
geopolitice de după 1990 din Europa, în special destrămarea URSS (prin care Federaţia Rusă a 
pierdut calitatea de stat riveran Dunării), a Cehoslovaciei şi lugoslaviei, impun o noua reorganizare a 
cooperării dunărene. În 1996, s-a realizat „mica revizuire”, prin admiterea Germaniei, Croaţiei şi a 
Republicii Moldova. 


CD se află astăzi în plin proces de transformare şi adaptare la condiţiile geopolitice din Bazinul 
Dunării. Contrar eterogenitatii celor 11 state componente — membre UE (Germania, Austria, Slovacia, 
Ungaria, Bulgaria şi România), din spaţiul ex-iugoslav (Croaţia şi Serbia) sau membre CSI (Federaţia 
Rusă, Ucraina şi Republica Moldova) — toate sunt conştiente de necesitatea schimbării. Modul de 
implicare în această acţiune diferă de la ţară la ţară, în funcţie de propriile interese, iar acestea sunt 
în primul rând economice. Mutaţiile geopolitice sunt relevante. În 1948, fosta URSS a desfiinţat CED 
şi a scos Franţa, Anglia şi Italia din această structură instituţională nou creată, pe motiv ca nu erau 
riverane Dunării. Recent, Franţa şi Turcia (la care se adaugă Olanda şi Cehia) au obţinut statut de 
observator la CD, iar Federaţia Rusă nu s-a mai putut opune pentru că ea însăşi nu mai este tara 
riverană acestui fluviu. Astăzi un nou partener, Comisia Europeană de la Bruxelles, manifestă un 
interes major faţă de CD. Aceasta acţionează pentru eficientizarea Coridorului VII de transport pe ape 
interioare — Dunare-Main-Rin, de la Constanta la Rotterdam. 


Consecințele Pactului Hitler-Stalin sunt încă răni adânci pentru o serie de state rămase captive în 
sfera de influenţă sovietică, pentru simplul fapt că regimul comunist de tip sovietic a supravieţuit 
regimului nazist cu aproape o jumătate de veac. Pentru că microbul comunismului mai există încă, 
atât în Est, cât şi în Vest, este nevoie de o istoriografie terapeutică pentru desfiinţarea vechilor 
versiuni ale istoriei dictate de propaganda comunistă şi scrierea altora noi. Încheierea Războiului 
Rece a produs schimbări în structura Europei de Est. Statele foste comuniste au fost transformate în 
democraţii. Elitele intelectuale şi mai ales noile generaţii de istorici, debarasati de propaganda 
comunistă, fac eforturi pentru a depăşi rivalitatile istorice şi condiţia de state prinse în trecut. 


Notă - Prof. univ. dr. Alexandru Ghisa, cadru didactic asociat al Universităţii ,Babes-Bolyai” din Cluj, a 
lucrat la Ambasada României de la Budapesta ca atașat cultural (1987-1989) și consilier politic (2000 
— 2005). Este unul dintre cei mai cunoscuți analiști ai relațiilor româno-maghiare. 

